Dame i gospodo narodni poslanici, jedno obrazloženje. Izvestilac je Tomislav Nikolić, koristiću i poslovničku mogućnost da bih rekao nekoliko reči o kandidatu za potpredsednika Narodne skupštine, Božidaru Deliću, o samom principu izbora potpredsednika Narodne skupštine Republike Srbije. Mislim da je to važno da bi i građani Srbije imali informaciju za koga narodni poslanici glasaju, zašto glasaju, ali i da Srpska radikalna stranka poštuje princip proporcionalne zastupljenosti predstavnika političkih stranaka u skladu sa narodnom voljom. Kandidat Srpske radikalne stranke, Božidar Delić, rođen je 1956. godine u srcu Srbije, u Đakovici. Božidar Delić je završio sve najviše vojne škole u Srbiji. Dakle, Vojnu akademiju kopnene vojske, Komandno-štabnu vojnu akademiju i Školu nacionalne odbrane. Ono što je još važnije, Božidar Delić je komandovao 549. motorizovanom brigadom u toku NATO agresije, koja je pretrpela teške gubitke. On je bio jedan od ljudi koji je dobio orden za hrabrost, a njegova jedinica orden narodnog heroja. To je čovek kojim Srbija može, treba i mora da se ponosi. Za razliku od njega i u to vreme, ovaj koji danas ide u Ohajo, nisam znao da mi imamo neke veze sa Ohajom (Dragan Todorović, sa mesta: Pa, bombardovali su nas.), sem što su nas bombardovali i iz Ohaja, kao i iz Oregona, i iz svake druge američke državice. Taj, koji tobože danas komanduje srpskom vojskom, čovek je kome u to vreme nisu dali ni metlu da drži u ruci. Toliko je bio značajan, toliko je bio zaslužan, toliko je bio hrabar i toliko je bio sposoban. Da biste bolje razumeli, tu metlu nije dobijao da bi se izbeglo samopovređivanje, toliko je on ozbiljan u vojnom i vojničkom smislu, gospodin Ponoš. Srpska radikalna stranka, razume se, neće govoriti ništa loše o ostalim kandidatima za potpredsednike. To je naš princip odvajkada u Narodnoj skupštini Republike Srbije. Jedva čekamo sve vaše sledeće predloge. Vidimo da se Vlada osilila, ohrabrili su se. Čujem da me je sinoć, u nekoj televizijskoj emisiji, posle velikog duela Đelić-Ilić, to je, kažu bio čudesan duel, čujem da me je onaj mali pominjao nešto, pošto ne sme ovde za govornicu da izađe, pošto ne sme nigde ništa, čuo sam da će da me tuži. Tuže me i Ponoš, i Stanković, svi me tuže, nikako ta tužba da mi stigne. Samo vas obaveštavam, koristim priliku da pozovem velikog ministra, potpredsednika Vlade, najmoćnije, to je onaj koji je glasao za sebe kad nije bio poslanik, u 23,30 je podneo ostavku na poslaničko mesto, u 23,31 i 11 sekundi je glasao za sebe, ali to je nešto uobičajeno. Koristim priliku, zarad javnosti, da ljudi ne bi mislili, nije Vučić hteo da bude u RTS-u. Vučić je hteo ali ga nisu zvali, nego su zvali velikog protivnika iz Vlade Srbije, njegovog kolegu Velju Ilića. Koristim priliku da pozovem, pošto znam, oni su mnogo pametniji, mnogo hrabriji, mnogo stručniji, šta god hoćete, gospodine Mićunoviću. Koristim priliku da pozovem Božidara Đelića, potpredsednika Vlade, gde god hoće na duel, na temu kakvu god hoće, o čemu god hoće da pričamo, da razgovaramo, da pokažemo građanima Srbije ko govori istinu, a ko ne, i ko jeste kriminalac, a ko nije kriminalac. Mislim da je to najpoštenije, da to građani Srbije jednom zauvek raščiste. Što se tiče kandidata za potpredsednika Narodne skupštine, Božidar Delić, samo želim i na tu činjenicu da vam ukažem, jeste čovek koji danas nije aktivni oficir samo zato što je bio na čelu brigade koja je junački branila i Košare, i Đakovicu, i sve prilaze Kosovu i Metohiju iz Albanije, zato što je svega 25% bilo onih koji nisu bili teže povređeni u njegovoj jedinici, u najmanju ruku, a nisu hteli da se povuku sa položaja zato što su imali najmanje moguće uništenje materijalno-tehničkih sredstava i zato što ni za pedalj agresoru nisu pustili da zauzme srpsku teritoriju. Da li je vaša poruka da najsposobniji oficiri ne treba da obavljaju svoj posao? Da li je vaša poruka da onaj metlaš treba da bude budućnost Srbije? Dobra vam je poruka, neka on metla i dalje, bolje bi bilo da metla po Ohaju nego po Srbiji, manja bi šteta za Srbiju bila, a nešto veća za Ohajo, ali u svakom slučaju od njegove metle niko nikakve koristi neće imati. Bolje bi bilo u neke gradske komunalne službe da se prijavi nego što se nalazi na mestu načelnika Generalštaba. Što se tiče, dame i gospodo, onoga što rade pojedini mediji u hajci protiv srpskih oficira, to prevazilazi hitlerovsku propagandu najgore vrste. Sada moram samo ... nisam vas razumeo, nešto mi dobacujete, pa psujete. Ne priliči dami da psuje. Ne psujete?
Molim vas, gospodine Vučiću, nemojte komunicirati sa poslanicama neposredno.
Pokušavam da komuniciram sa onima koji nešto dobacuju, ne izlaze za govornicu, ne znam šta viču, ne znam šta im je. Nadam se, ako niste dobro doručkovali, evo ja ću da ponudim, ima ovde restoran, platićemo, nije problem, ne brinite, nije to tako strašno. Nema potrebe da se sekirate, nema potrebe da budete nervozni.
Držite se teme, gospodine Vučiću, molim vas, pre doručka.
Gospodine Mrkonjiću, držim se teme, ali vi ne slušate šta se u sali zbiva, ali vam neću to zameriti. Računam, vi morate da pokažete da trenirate strogoću, ali kako mi se čini nećete još dugo. Na moju žalost, plašim se da će još mnogo gori, gori od vas doći. Pri tom ništa loše o vašem radu ne mislim da kažem.
Hvala, gospodine Vučiću, držite se teme, molim vas.
Dakle, jučerašnja histerija u kojoj se kaže da su najveći zločinci u Srbiji neka deca koja su lepila plakate na kojima piše "Bulevar Ratka Mladića", pokazuje... ...nisam, ali da jesam nikada ih ne biste skinuli, to vam garantujem životom. Nikada ih pipnuli ne biste i to vam garantujem. Toliko da znate kako stvari stoje i to svi zajedno koliko vas ima. (Predsedavajući: Molim poslanike da ne komuniciraju sa govornikom i da mu ne smetaju.) Dame i gospodo narodni poslanici, najveći zločinci u državi su oni koji vam lepe plakat, a nisu su vam najveći zločinci oni koji opljačkaše sva preduzeća u Srbiji, nisu vam najveći zločinci iz energetsko-finansijske mafije, nisu vam najveći zločinci koji vam otimaju Kosovo i Metohiju. Najveći vam je problem i najvažniji test kako ćete neku decu da hapsite koja drugačije misle od vas, kojima je dosta da Zorana Đinđića glorifikujete kao sveca, koji nam je poznat po izjavi "kome je do morala neka ide u crkvu". Inače se zalažem za to da umesto ovih bulevara i ulica Zorana Đinđića svuda stavimo njegovu ključnu izjavu "kome je do morala neka ide u crkvu", pa da se tako zove ulica. Ili druga "radnici Rudnika u Boru, sadite kikiriki, pošto za vas više nema posla". To su te čuvene i velike izjave. Ali, moram da vam kažem, to što mali ljudi pomisle da su mnogo moćni kada imaju svu vlast, i da mogu da progone sve ljude, i da mogu da hapse one koji lepe plakate i da im je to najvažnija stvar na kugli zemaljskoj, moraju da znaju samo jednu stvar - da je mrak najgušći pred svitanje, da se zora bliži, da je sloboda sve bliža Srbiji, a vi generala Mladića nećete uhvatiti. Hvala.
Hvala, gospodine Vučiću. Za reč se javio gospodin Bajram Omeragić. Odustaje. Gospođa Suzana Grubješić, izvolite.
Dame i gospodo poštovani narodni poslanici, gospodine predsedavajući, držaću se teme i ukratko obrazložiti zašto poslanička grupa G17 plus za potpredsednika Narodne skupštine Republike Srbije predlaže gospodina Miloljuba Albijanića. Gospodin Albijanić je u prethodnom periodu bio predsednik poslaničke grupe G17 plus, mi smo uvereni da on uživa veliki ugled u svim poslaničkim grupama, te da će i posao potpredsednika Narodne skupštine Republike Srbije obavljati savesno i odgovorno. Vi ste u prilogu dobili njegovu biografiju, samo ću reći da je gospodin Albijanić po obrazovanju diplomirani matematičar, a trenutno postdiplomac na Fakultetu za ekonomiju, finansije i administraciju na smeru Evropske integracije. Iskreno se nadam da ćete svi podržati izbor gospodina Albijanića za mesto potpredsednika Narodne skupštine Republike Srbije. Hvala vam.
Hvala, gospođo Grubješić. Da li je Bajram Omeragić u sali? Izvolite.
Poštovani predsedavajući, poštovane dame i gospodo narodni poslanici, Esad Džudžević, kandidat za potpredsednika Narodne skupštine, diplomirao je sociologiju na Filozofskom fakultetu u Beogradu, bio je dobar student. Bio je jedan od osnivača DS-a, bio je u pokretu za društvene promene u našoj zemlji. Bavi se politikom od 90. godine. Kao sociolog radio je u više institucija, radio je kao novinar, pisao je, poslanik je u više mandata u Saveznoj skupštini, u ovoj Narodnoj skupštini. Mislim da će ovaj posao raditi ozbiljno, savesno i da će uvažavati svakog poslanika, i da će učiniti sve da retorika u ovom parlamentu bude na nivou, i sačuvati dostojanstvo svakog poslanika i, s obzirom da se ove sednice prenose, pokušati da unese jednu dozu civilizovanog dijaloga i ophođenja, što će biti na zadovoljstvo svih naših građana. Predlažem vam da glasate za Esada Džudževića, jer je ozbiljan, profesionalan i mislim da će ovaj posao raditi krajnje odgovorno. Hvala vam.
Hvala vam, gospodine Omeragiću. Podsećam vas da, shodno članu 94. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Molim poslaničke grupe, ukoliko to nisu učinile, da odmah podnesu prijave za reč sa redosledom narodnih poslanika. Saglasno članu 17. stav 4. Poslovnika Narodne skupštine Republike Srbije, otvaram pretres o predlozima kandidata za potpredsednike Narodne skupštine Republike Srbije. Da li predsednici, odnosno predstavnici poslaničkih grupa žele reč? Gospodin Dačić se javio za reč.
Dame i gospodo narodni poslanici, SPS neće učestvovati u raspravi o ovoj temi zato što smatramo da je to jedna potpuno uobičajena stvar i zato što ćemo se pridržavati tradicije koja je bila u ovom parlamentu, a to je da se o ovoj temi tradicionalno ne raspravlja. Stvar je političkih stranaka koje imaju pravo da imaju potpredsednika koga će predložiti. Da smo i ranije gledali za koga glasamo verovatno bi svako od nas imao određene primedbe na ličnost koja bi trebalo da bude potpredsednik parlamenta. Ako bismo tako gledali, kao što su neke od stranaka koje sada kandiduju ljude za mesto predsednika i potpredsednika parlamenta gledale na prošloj sednici, nijedna od stranaka skoro ne bi imala izabranog potpredsednika niti predsednika parlamenta, jer bi svako glasao isključivo samo za svoje. Zato mislim da treba da se vratimo tim dobrim tradicijama koje su bar ovde postojale, a to je da svi zajednički glasamo za listu potpredsednika i za sastav delegacije, a što se tiče predsednika to je stvar parlamentarne većine i to vam naravno ne možemo pomoći. Ne znam da li možete sami sebi pomoći, ne što se tiče predsednika, ali što se tiče parlamentarne većine. Naravno, pošto kada su bili naši kandidati, ako bismo vratili istom merom, mi ne bismo glasali za vašu listu kandidata. Ako bismo vratili kao što ste se vi ponašali prema nama vi ne biste glasali niti za Esada Džudževića, niti za Miću Albijanića. Problem je u tome što vi treba da gledate da se ponašate onako kako očekujete da se prema vama ponašaju druge političke stranke. SPS neće ovde da uzvraća nikakvim recipročnim merama, niti dečjim inadžijstvom. Želimo da imamo korektne odnose sa svim strankama. Glasaćemo za sve kandidate, iako neki od kandidata verovatno ne zaslužuju da im SPS da glas. Takođe, pošto je i jedno mesto potpredsednika pripalo nacionalnim manjinama, pošto je LDP ustupila to mesto pripadnicima nacionalnih manjina, ne ulazim u to koga su nacionalne manjine predložile, ali žao mi je što taj predlog ne pripada parlamentarnoj manjini, nego pripada parlamentarnoj većini. Kandidat za potpredsednika, Esad Džudžević, glasao je za Vladu Republike Srbije. Sada u Vladi Republike Srbije su okupljeni i Rasim Ljajić i Sulejman Ugljanin. Ako ništa drugo, znači Vlada Srbije je uspela da objedini zaraćene strane u Novom Pazaru. Nadam se da će to potrajati malo duže, a što se toga tiče, bolje bi bilo da je pripadnik neke druge političke stranke koja okuplja nacionalne manjine, koja je predstavnik opozicije, izabran za potpredsednika. To je vaša stvar. Mi ćemo glasati za njega i za Albijanića, i naravno za generala Delića. Takođe, želim da vas podsetim da SPS ima svog potpredsednika Milutina Mrkonjića. Vi ste ovde izlazili da hvalite svoje kandidate. Želim na kraju ovog posla koji će se danas završiti...
Držite se teme, Dačiću, molim vas. Već sam izabran.
Pošto Milutin Mrkonjić zna šta ću da kažem, on pokušava da me spreči, ali ne može u tome da uspe.
Uzeću vam reč, molim vas, ako se ne držite teme.
Želim da mu se zahvalim u ime SPS što je obavio ovaj posao do sada kako treba. Želim u ime svih poslanika da mu čestitam njegovih prvih 65 godina života. SPS neće učestvovati u ovoj raspravi. Izvinjavam se Milutinu Mrkonjiću što sam mu možda dodao jedno 30-ak godina, ali u svakom slučaju, uspešno ih je završio, čestitam mu i na ovom poslu koji je uradio, ne samo u interesu SPS, nego je i pre roka uspeo...
Molim vas, gospodine Dačiću, vreme.
Gospodine Mrkonjiću, imam dvadeset minuta vremena. Iskoristio sam pet minuta i 15 sekundi, znači, mogu da govorim još 15 minuta, da vas hvalim. Mogu da pričam odiseju i epopeju o vama, ali nema potrebe. Čestitam i Borki Vučić i Milutinu Mrkonjiću, koji su, suprotno možda svim vašim očekivanjima, svima vama pokazali da godine ponekad nisu hendikep nego su prednost. Želim da im se u ime SPS zahvalim. Hvala.
Hvala, gospodine Dačiću. Reč ima gospodin Vučić.
Dame i gospodo narodni poslanici, kao što je Tomislav Nikolić juče najavio, nećemo učestvovati u raspravi i nećemo govoriti, niti želimo. Prosto parlamentarna praksa, parlamentarna tradicija i principi jasno zapovedaju svim poslaničkim grupama da se ne izjašnjavaju o kandidatima za potpredsednike drugih političkih stranaka. Ali, to je dobra prilika da kažemo još o nekim stvarima koje se u našem društvu zbivaju, pošto drugo mesto za to nemamo. Vidim da je Vlada demokratski zahvatila sve medije, pa lepo idu na duele jedni protiv drugih, da jedan kaže - više sam uradio, a ovaj drugi ministar - ja sam malo više, iako je ovaj moj kolega mnogo napravio. Ono što mislim da jeste veoma važno, to je, gospodine Mrkonjiću, da smo sve vreme radili pod velikim pritiskom, ne pod pritiskom građana Srbije, ne pod pritiskom javnosti, već pod pritiskom najgorih u ovoj našoj zemlji, onih koji žele zlo Srbiji, onih koji po svaku cenu, na svaki način i svakog bogovetnog dana pokušavaju da urade nešto protiv naše otadžbine, u jednu ruku i protiv njenog teritorijalnog integriteta, ali uvek protiv institucija, najčešće protiv onih za koje su građani Srbije u najvećoj mogućoj meri. Nažalost, živimo u zemlji u kojoj je sve moguće. Živimo u zemlji u kojoj je moguće da na televiziji prikazujete snimke koje u sudnici ne možete i ne smete da prikažete. To nema veze sa tim ko je koga, nikad u životu nisam video, niti znam ko je Zvezdan Jovanović, niti bilo ko, ali ne možete da se ponašate protivzakonito i da vršite pritisak na sve i svakog u ovoj zemlji, da ne sme da donese odluku drugačiju. Svi znamo kakva će presuda danas da bude. Svi znamo da će sudija da kaže - 40 godina za sve. Možda je zasluženo, možda nije, nisam sudija. Neću u to da ulazim, ali niste ni vi sudije, a još manje je sudija B92, da on narodu govori - e ovakva presuda mora da bude. E, zato što živimo u društvu, u državi u kojoj mediji presuđuju, u kojoj agenture presuđuju, ono što kaže Đerđ Sereši, to tako mora da bude, koji se lažno predstavlja kao Džordž Soroš, kako on kaže, takva presuda mora da bude. Ako nije takva presuda, onda je kriv ne znam ko. Onda sve na svetu mora da se sruši. Šta je tu u pitanju? U kakvoj zemlji mi to živimo? Ima li to negde na svetu? Da li ste čuli da u nekoj zemlji na svetu se neke slične stvari dešavaju? Nisam čuo, sinoć sam, ne znajući više šta da radim, bukvalno od besa, vi to ne razumete, uzmem po internetu da vidim gde se slične stvari dešavaju, da im nađem najveće procese koji su postojali u istoriji, od ubistva Kenedija, pa nadalje. Nigde se nešto slično nije dešavalo. Ali, zašto se to danas radi? Ne samo zbog toga, to vam je suđenje i oko Jova Đoga, to vam je ovaj pritisak oko Mladića, to vam je pritisak za svako suđenje za koje vlast nameri, odnosno glavna vlast Sem Nazaro, kako to mora, i kako je to potrebno da izgleda. U kakvoj vi to zemlji hoćete da živimo? U zemlji u kojoj, ako se to ne svidi Senki Vlatkoviću ili Brankici Stanković nagrabusi cela država? Ima li neki sudija koji sme da donese presudu suprotno Brankici Stanković ili Senki Vlatković? Mislim da nema nijedan, zato što u ovoj zemlji malo ko sme inače da kaže nešto protiv njih zato što će da bude na tapetu. Pa baš me briga, istina negde mora da se kaže. Videćete večeras, divno su sve obavili, divno sudsko veće, divan specijalni tužilac. Taj divan specijalni tužilac, Radovanović, mislim da mu je takvo ime, to je čovek koji je podigao optužnicu protiv mrtvog Slobodana Miloševića. Da bi ljudi znali, nije on išao u postupak za naknadu štete prema njegovim naslednicima, on pokreće krivični postupak protiv mrtvog čoveka u srpskom pravnom sistemu, gde je to nemoguće. Tačno je, postoje pravni sistemi gde je to moguće. U srpskom pravnom sistemu je to apsolutno nemoguće, i to vam specijalni tužilac nezna. Ali, što reče Vjerica Radeta, izgleda da je metlo u nekom drugom sistemu, pa je naučio da može i protiv mrtvih ljudi. Ali, nije to u pitanju, nešto je drugo. Čak i kada je podizao optužnicu protiv Slobodana Miloševića, mrtvog već godinu dana, on je to uradio ne zato što je on tolika neznalica, verovatno jeste, ali nije tolika, drugi je tu razlog u pitanju. On je to uradio takođe po nalogu spolja, da bi se naciji reklo, pa i za to je kriv Slobodan Milošević, samo da bi se uputila politička poruka. Nije važno što je to pravna besmislica, nije važno što je to potpuna glupost, važno je da se uklopi poruka da i za taj deo života građana Srbije nosi odgovornost samo Slobodan Milošević. To rade zastrašujuće pokvareno i zastrašujuće lukavo. Ne bih nikada izašao da kažem nešto kako mama i tata Olivera Dulića dočekuju vest o tome da je on predsednik Skupštine, odnosno nemam ništa protiv. U redu, raduju se mama i tata, baš lepo. Ali, imam protiv kada neko tera bilo koga od nas kako ćemo da mislimo, sudije kakve presude da donose, tužioci kakve će optužnice da podižu, a da nam danas u državi državu vode najgori kriminalci i da zaštićeni svedoci budu bog i batina u ovoj zemlji. Da vam najugledniji biznismeni, najugledniji putari i ne znam ko budu članovi suštinske mafije. Ali su veoma ugledni zato što su oni na strani demokratskog društva. Pa nije važno koliko su ljudi pobili, nije važno koliko su ljudi hladnokrvno likvidirali na ulici, nije važno koliko su para oteli ili opljačkali, važno je da su evropske orijentacije. Nemojte više da nas gnjavite sa tim orijentacijama ovakvim ili onakvim i da nam objašnjavate preko raznih medija da ćemo da pocrkamo ako ne uđemo u EU. Vi nama prvo recite šta su oni rekli. Zvanični predstavnik predsedavajućeg Evropske unije, Nemačke u tom trenutku, ambasador Cobel lepo je saopštio javnosti u Srbiji - za 25-30 godina Srbija će biti član EU. Ne znam šta će tada da postoji od EU, ali to je jedna dobra perspektiva, 25-30 godina. Mnogo gora perspektiva je ta što vi nećete da postavite pitanje sebi - a šta mi radimo pošto EU kaže: ''Priznajemo nezavisno Kosovo''. Šta je vaš odgovor na to? I dalje preko medija da govorite - živela evropska perspektiva? I dalje Oliver Dulić da kaže - neću Kosovo i Metohiju da pretpostavljam evropskim perspektivama Srbije? Mi hoćemo. Mi hoćemo da se ponašamo u skladu sa Ustavom koji smo zajedno doneli. Za nas je Srbija najpreča i najvažnija, i milion puta važnija i od EU, i od Amerike, ako hoćete i od svih drugih zemalja na kugli zemaljskoj. [[Veliki aplauz radikala.]] Molim sve vas da samo malo više principijelnosti unesete u sve ono što se danas u društvu dešava. Još jedanput, nisu vam u državi najkrivlja deca koja zalepe plakat ''Bulevar Ratka Mladića''. Najkrivlji su oni koji su optužili Ratka Mladića samo zato što je branio srpski narod zapadno od Drine i Dunava. Najkrivlji su oni koji bi sve srpske junake, nosioce Ordena Karađorđeve zvezde, nosioce Ordena slobode, kakav je Jovo Đogo, invalide, da strpaju iza rešetaka, e ti ljudi predstavljaju sramotu Srbije, a ovi ljudi su ponos Srbije. Vodite računa da ne možete da proterujete i proganjate drugačije mišljenje u Srbiji.
Hvala, gospodine Vučiću. Gospođa Nada Kolundžija.
DS će bez rasprave podržati predložene kandidate za potpredsednike.
Hvala Nado. Da li se još neko javlja za reč od šefova poslaničkih grupa? (Ne.) Pošto nismo primili nijednu prijavu za diskusiju, pitam poslanike da li neko želi reč? (Ne.) Hvala. Zaključujem pretres o predlozima kandidata za potpredsednike Narodne skupštine Republike Srbije. Dozvolite mi da saglasno članu 17. stav 5. Poslovnika, po azbučnom redu prezimena utvrdim listu kandidata za izbor tri potpredsednika Narodne skupštine. Prema podnetim predlozima, utvrđujem sledeću listu kandidata za izbor tri potpredsednika Narodne skupštine Republike Srbije: Miloljub Albijanić, Božidar Delić, Esad Džudžević. Pošto smo obavili pretres o predlozima kandidata za potpredsednike Narodne skupštine, u danu za glasanje odlučivaćemo o izboru tri potpredsednika Narodne skupštine Republike Srbije, a sada dajemo pauzu do 11,00 sati. Hvala. Da bi se pripremio predlog o odborima. Nemojte se gubiti iz sale, molim vas. [[Posle pauze – 11,20]] Gospodo narodni poslanici, molim vas da nastavimo rad. Prelazimo na 3. tačku dnevnog reda: – PREDLOZI ODLUKA O IZMENAMA I DOPUNAMA ODLUKE O IZBORU ČLANOVA ODBORA NARODNE SKUPŠTINE REPUBLIKE SRBIJE Za ovu tačku dnevnog reda primili ste predloge odluka o izmenama, odnosno dopunama Odluke o izboru članova odbora Narodne skupštine Republike Srbije, koje su podnele poslaničke grupe: DS, DSS-NS-dr Vojislav Koštunica, G 17 plus, LDP, Poslanička grupa manjina - Savez vojvođanskih Mađara - Lista za Sandžak - Unija Roma Srbije - Koalicija Albanaca Preševske doline, poslanička grupa Vojvođanski poslanici - LSV,SVM. Takođe ste primili i dopune, odnosno ispravke tih predloga o dopunama Odluke o izboru članova odbora Narodne skupštine Republike Srbije, koje je podnela poslanička grupa DS 23. maja 2007. godine, a kojom zamenjuje svoje dopune i izmene Predloga odluke koji je podnet 22. maja 2007. godine. Ispravku Predloga odluke o izmenama Odluke o izboru članova Odbora Narodne skupštine Republike Srbije, koju je podnela poslanička grupa G 17 plus 22. maja 2007. godine. Ispravke Predloga odluke o dopunama Odluke o izboru članova odbora Narodne skupštine Republike Srbije, koju je podnela poslanička grupa Vojvođanski poslanici - LSV, SVM 22. i 23. maja 2007. godine. Ispravku Predloga odluke o dopunama Odluke o izboru članova odbora Narodne skupštine Republike Srbije, koju je podnela Poslanička grupa manjina - Savez vojvođanskih Mađara, Lista za Sandžak, Unija Roma Srbije,Koalicija Albanaca Preševske doline 23. maja 2007. godine. Podsećam vas da, prema članu 94. Poslovnika Narodne skupštine, ukupno vreme rasprave za poslaničke grupe iznosi 5 časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Molim poslaničke grupe, ukoliko to već nisu učinile, da odmah podnesu prijave za reč, sa redosledom narodnih poslanika. Saglasno članu 160. stav 2. Poslovnika Narodne skupštine, otvaram jedinstveni pretres. Ko se javlja za reč? Niko. Hvala. Da li predsednici, odnosno predstavnici poslaničkih grupa žele reč? Ne žele. Hvala. Da li neko od poslanika, još jedanput, želi reč? Ne želi. Hvala. Pošto na listama poslaničkih grupa više nema prijavljenih za reč, pitam da li žele reč predsednici, odnosno predstavnici poslaničkih grupa, još jedanput? Ne. Hvala. Zaključujem pretres. Pošto smo obavili pretres, Narodna skupština će u danu za glasanje odlučivati o predlozima poslaničkih grupa za izmene i dopune Odluke o izboru odbora Narodne skupštine Republike Srbije. Ovim je treća tačka završena. Pošto za četvrtu, petu i šestu tačku utvrđenog dnevnog reda ove sednice ovlašćeni predlagači nisu podneli svoje predloge, konstatujem da ne postoje uslovi za rad po tim tačkama. Na taj način smo završili raspravu o svim tačkama dnevnog reda, pa saglasno članu 85. stav 3. Poslovnika Narodne skupštine Republike Srbije određujem 23. maj 2007. godine kao dan za glasanje, sa početkom u 11,30 časova. Hvala, gospodo. Poštovane dame i gospodo narodni poslanici, nastavljamo rad. Pošto je Narodna skupština obavila pretres i pošto je, saglasno članu 10. stav 5. Poslovnika, utvrđena lista kandidata za predsednika Narodne skupštine, podsećam vas da, prema članu 11. Poslovnika, pre pristupanja izboru predsednika Narodne skupštine, Narodna skupština treba da odluči da li će se glasati tajno ili javno. Ako Narodna skupština odluči da se glasa javno, glasa se prozivanjem narodnih poslanika, član 12. Poslovnika. Predlažem da se izbor predsednika Narodne skupštine obavi javnim glasanjem prozivkom. Pre glasanja o ovom predlogu, molim da se utvrdi broj prisutnih narodnih poslanika. Konstatujem da sednici prisustvuju 153 narodna poslanika. Stavljam na glasanje predlog da se izbor predsednika Narodne skupštine obavi javnim glasanjem prozivkom. Za 133, uzdržan jedan, nije glasalo 95, od 229 prisutnih narodnih poslanika. Konstatujem da je Narodna skupština odlučila da se izbor predsednika Narodne skupštine obavi javnim glasanjem prozivkom. Prelazimo na 1. tačku dnevnog reda: – IZBOR PREDSEDNIKA NARODNE SKUPŠTINE REPUBLIKE SRBIJE Pošto je Narodna skupština odlučila da se izbor predsednika Narodne skupštine obavi javnim glasanjem, glasanje treba da obavimo prozivanjem narodnih poslanika, član 12. Poslovnika. Pre prelaska na glasanje prozivkom, podsećam vas da je članom 124. Poslovnika uređen postupak sprovođenje javnog glasanja prozivkom i da, shodno toj odredbi, treba da: sekretar Narodne skupštine proziva narodne poslanike po azbučnom redu prezimena; svaki prozvani narodni poslanik izgovara reč za, protiv ili uzdržan; predsedavajući ponavlja ime i prezime narodnog poslanika koji je glasao i njegovu izjavu, odnosno utvrđuje da je odsutan ili da ne želi da glasa; sekretar Narodne skupštine zapisuje izjavu narodnog poslanika ili njegovu odsutnost uz njegovo ime i prezime na spisku. Pre nego što pređemo na glasanje podsećam vas da je, prema članu 104. Ustava Republike Srbije, utvrđeno da Narodna skupština, većinom glasova svih narodnih poslanika, bira predsednika Narodne skupštine, što znači da je za predsednika Narodne skupštine izabran narodni poslanik koji je dobio većinu glasova svih narodnih poslanika.Stavljam na glasanje Predlog da se za predsednika Narodne skupštine Republike Srbije izabere narodni poslanik Oliver Dulić. Pristupimo glasanju prozivkom narodnih poslanika. Molim sekretara Narodne skupštine da obavi prozivanje narodnih poslanika po azbučnom redu prezimena i evidentira njihovo izjašnjavanje. Napominjem da se glasanje vrši na taj način što svaki narodni poslanik izgovara reč za, protiv ili uzdržan. Molim poslanike da prilikom glasanja ustanu i da se izjasne. Avramović Dragan – za; Avramović Milan – protiv; Albijanić Miloljub – za; Aleksić Bojana – za; Aligrudić Miloš – za; Anastasovski Dragoljub – protiv; Andrić Ivan – protiv; Antić Zoran – protiv; Antonijević Vuko – za; Arsić Veroljub – protiv; Adžić Slobodan – za, Bađević dr Vlastimir – za; Bajatović Dušan – odsutan; Baković Tatomir – protiv; Banović Donka – za; Baralić Rajko – protiv; Batić dr Vladan – odsutan; Belić Milorad – za; Bečić Igor – protiv; Bogdanović Goran – za ; Bogdanović mr Nenad – odsutan; Božić-Talijan Elena – odsutna; Buha Milorad – protiv; Valjarević Saša – protiv; Varga Laslo – za; Vasiljević Željko – protiv; Vlaović Mika – za; Vlahović Aleksandar – odsutan; Vojić-Marković Milica – za; Vujadinović mr Dragan – za; Vukelić Nikola – protiv; Vukićević Lidija – protiv; Vuković Jadranko – protiv; Vuković Milan – za; Vučić Aleksandar – protiv; Vučić Borka – protiv; Vučićević Vladan – za; Vučković Milan – za; Vučković Nataša – za; Gavrilović Slobodan – za; Gajić Gordana – protiv; Galgo-Ferenci Andrea – za; Glišić Darko – protiv; Grubješić Suzana – za; Grujić Mladen – za; Davidović Goran – za; Daja Jovan – protiv; Damjanović Jovan – protiv; Dačić Ivica – protiv; Delić Božidar – protiv; Despotović Zoran – protiv; Dimitrijević Milan – za; Dimitrijević dr Ninoslav – protiv; Dinčić Vuk – za; Duvnjak Momčilo – protiv; Dulić dr Oliver – uzdržan; Đidić Miodrag – za; Đokić Branimir – protiv; Đokić Milan – za; Đoković Dragiša – za; Đurić Arsen – za; Đurić dr Rajko – odsutan;Đurišić Marko – odsutan; Živanović mr Srboljub – protiv; Živkov Dragan – protiv; Živković Milenko – protiv; Žutić dr Nikola – protiv;Zankov Stefan – protiv; Zdravković Ljiljana – za; Zdravković Nebojša – za; Zečević Ivana – protiv; Ivanji Željko – za; Ilić Borko – za; Ilić Radiša – protiv; Janković Vladeta – za; Janković Nenad – za; Jevremović Radoslav – protiv; Jevtić Miloš – za; Jerkov Aleksandra – za; Jerković Slavko – protiv; Jovanović Branislav – za; Jovanović Vidoje – protiv; Jovanović Dejan – za; Jovanović Zlatan – protiv; Jovanović Ivan – za; Jovanović Nataša – protiv; Jovanović Čedomir – protiv; Jović Radoslav – za; Jojić Petar – protiv; Jorga dr Jagoda – za; Josimov Ivan – za; Jocić Radica – protiv; Kalanović Verica – za; Kitić Svetlana – protiv; Kišmarton Oto – protiv; Knežević Biljana – za; Kovačević Veljko – protiv; Kovačević Zorica – za; Kolundžija Nada – za; Konstantinović Nenad – za; Koprivica Božidar – protiv; Korać Žarko – odsutan; Krasić Zoran – protiv; Krstin Milorad – protiv; Krstić Nenad – za; Kuntić Petar – za; Lazarević Aleksandar – za; Laušević Maja – za; Lovrin-Gavrilović Daniela – za; Ljiljak Branka – za; Ljubenović Tomislav – protiv; Magda Jon – za; Maraš Slobodan – protiv; Marinković dr Dušan – za; Marjanović Vesna – za; Markićević Miroslav – za; Marković Dragan – protiv; Marković Jelena – za; Marković Milovan – za; Marković Momir – protiv; Martinović Aleksandar – protiv; Martinović Vesna – za; Martić Miroslav – za; Marton Aleksandar – za; Marčok Pavel – za; Matić Slavoljub – za; Mašić prof. dr Zoran – protiv; Migati Amjad – protiv; Mijailović Predrag–Lune – za; Mikić Predrag – protiv; Milanović mr Radivoje – za; Milenković mr Marko – protiv; Milentijević Vladimir – za; Milivojević Srđan – za; Milić Nenad – protiv; Miličković Milosav – protiv; Milišić Marija – protiv; Milovankić Radovan – protiv; Milovanović dr Bojan – protiv; Milovanović Radoslav – za; Milošević Jasmina – za; Milošević dr Kosta – za; Milošević Milena – za; Milošević Radmilo – za; Miljanić Jovan – odsutan; Mirović mr Dejan – protiv; Mitov dr Slavoljub – za; Mićić Nataša – protiv; Mićunović Dragoljub – za; Mihailović Vojislav – za;Mihajlović Zvonko – protiv; Mihajlović Miletić – protiv; Mihajlović Ognjen – protiv; Mladenović Slobodanka – za; Momirov Nadica – za; Momčilov dr Paja – protiv; Mrvoš Dušan – za; Mrkonjić Milutin – protiv; Muković Mujo – za; Mučenski dr Đura – za; Nedimović Branislav – za; Nikolić-Vukajlović Vesna – protiv; Nikolić Dejan – za; Nikolić Zoran – za; Nikolić Milan – protiv; Nikolić Tomislav – protiv; Novaković Nikola – za; Obradović dr Žarko – protiv; Obradović Radojko – za; Omeragić Bajram – za; Omerović Meho – za; Palalić Jovan – za; Paskaš Tatjana – za; Pastor Balint – za; Pejica Miroslava – za; Perić Sreto – protiv; Perjaničić Dejan – za; Petković Vladimir – za; Petković Miroslav – za; Petković Stojanka – za; Petković dr Čedomir – za; Petrov Zoran – za; Petrović Petar – za; Petronijević Milisav – protiv; Pešić Vesna – protiv; Pivac Žarko – za; Plužarević Vitomir – protiv;Poskurica prof. dr Mileta – odsutan; Poturak Munir – za; Prokić Nenad – protiv; Proroković Dušan – za; Raguš Marina – protiv; Radeta Vjerica – protiv; Radić Gojko – odsutan; Radovanović Milovan – protiv; Radovanović Radovan – za; Radović Milica – za; Radulović Miloš – za; Rajkov Gordana – za; Rajčić Dejan – za; Rakovac Goran – za; Ranđelović Miljan – za; Ranđelović prof. dr Nebojša – protiv; Ratković Vlatko – za; Ristić Boško – za; Savić Nikola – protiv; Samofalov Konstantin –za; Sekulić Vlado – protiv; Simonović Dragoljub – protiv; Simonović mr Miloš – za; Spasojević Srđan – za; Spaho Sulejman – protiv; Stanković mr Živojin – za; Stanković Milena – odsutna; Stevanović Zorica – protiv; Stević Zvonimir – protiv; Stefanović Goran – za; Stefanović Nebojša – protiv; Stojaković-Milovanović Svetlana – za; Stojanović Svetlana – za; Stojanović-Plavšić Snežana – za; Stojković Goran – za; Stošić Predrag – protiv; Stupar Dušan – protiv; Tabaković mr. Jorgovanka – protiv; Tišma Jovan – za; Todorović Dragan – protiv; Toman Marina – odsutna; Tomanova-Makanova Ana – za; Tomić Željko – za; Topalović Zdravko – protiv; Topalović Slaviša – protiv; Tot Tamaš – za; Tošković Vučeta – protiv; Umičević Predrag – za; Halimi Riza – uzdržan; Hasanović-Korać Biljana – za; Hrebik Jaroslav – za; Cvetanović Goran – protiv; Cvetković Petar – za; Čanak Nenad – odsutan; Čolić Dragan – odsutan; Čomić Gordana – za; Džudžević Esad – za; Šajn Srđan – za; Šami Zoran – za; ŠarovićNemanja – protiv; Šerifov Edip – za; Škrbić Milan – protiv; Šormaz Dragan – za.
Hvala puno. Dame i gospodo narodni poslanici, hvala vam svima i svima koji su me podržali. Naravno, hvala i drugima koji su učestvovali i danas u glasanju i juče u raspravi. Trudiću se da sve ono što sam obećao, što jesu ciljevi mog predsedavanja, i uradim. Molim vas da zajednički u tome sarađujemo, jer sam siguran da na kraju mandata ove skupštine možemo da kažemo da smo izgradili jedan dom, koji je mnogo dostojanstveniji, da bi radio u interesu države Srbije. Imam potrebu samo jednu stvar iz jučerašnje rasprave da vam pojasnim, a to je sumnja da mi želimo da ukinemo televizijske prenose skupštinskih zasedanja. To je tekovina demokratije za koju smo se svi zajednički borili. Niko nema pravo da ukine pravo građana Srbije na informisanje šta se dešava u parlamentu. Potrudiću se da građani Srbije budu informisani ne samo šta se dešava u plenumu, nego i šta se dešava na sednicama odbora, i da imaju pravo da gledaju i druge aktivnosti Skupštine Republike Srbije. Hvala vam puno. Prelazimo na 2. tačku dnevnog reda: – IZBOR TRI POTPREDSEDNIKA NARODNE SKUPŠTINE REPUBLIKE SRBIJE Pošto je Narodna skupština obavila pretres i pošto je, saglasno članu 17. stav 5. Poslovnika, predsednik Narodne skupštine utvrdio listu kandidata za izbor tri potpredsednika Narodne skupštine, podsećam vas da, prema članu 18. Poslovnika, pre pristupanja izboru potpredsednika, Narodna skupština odlučuje da li će se glasati tajno ili javno, s tim što se javno glasanje vrši izjašnjavanjem narodnih poslanika za svakog kandidata pojedinačno - dizanjem ruku ili prozivkom. Predlažem da se izbor potpredsednika Narodne skupštine Republike Srbije obavi javnim glasanjem - dizanjem ruke. Stavljam na glasanje ovaj predlog. Za145, nisu glasala 84, od 229 narodnih poslanika. Konstatujem da je Narodna skupština odlučila da se izbor potpredsednika Narodne skupštine Republike Srbije obavi javnim glasanjem - dizanjem ruke. Pošto je Narodna skupština odlučila da se izbor potpredsednika Narodne skupštine obavi javnim glasanjem - dizanjem ruke, podsećam vas da se javno glasanje - dizanjem ruke, prema članu 18. stav 2. Poslovnika, vrši izjašnjavanjem narodnih poslanika za svakog kandidata pojedinačno. Takođe vas podsećam da se, prema članu 123. Poslovnika, ako se glasa dizanjem ruke, poslanici prvo izjašnjavaju - ko je za predlog, zatim - ko je protiv predloga i na kraju - ko se uzdržava od glasanja. Napominjem da Narodna skupština, prema članu 104. stav 1. Ustava Republike Srbije, bira potpredsednike Narodne skupštine većinom glasova svih narodnih poslanika. Za izbor potpredsednika Narodne skupštine glasaćemo onim redom kako su kandidati za potpredsednike utvrđeni na listi kandidata. Prvo, stavljam na glasanje predlog da se za potpredsednika Narodne skupštine izabere narodni poslanik Miloljub Albijanić. Ko je za ovaj predlog? (241) Ko je protiv? (Niko.) Ko se uzdržava? (Jedan.) Konstatujem da je Narodna skupština sa 241 glasom za i jednim uzdržanim glasom prihvatila ovaj predlog. Čestitam gospodinu Albijaniću. Drugo, stavljam na glasanje predlog da se za potpredsednika Narodne skupštine izabere narodni poslanik Božidar Delić. Ko je za? (232) Ko je protiv? (Niko.) Ko se uzdržava? (Dva.) Konstatujem da je Narodna skupština sa 232 glasa za i dva uzdržana glasa prihvatila ovaj predlog. Čestitam gospodinu Deliću. Treće, stavljam na glasanje predlog da se za potpredsednika Narodne skupštine izabere narodni poslanik Esad Džudžević. Ko je za? (234) Ko je protiv? (Niko.) Ko je uzdržan? (Jedan ) Konstatujem da je Narodna skupština sa 234 glasa za i jednim uzdržanim glasom prihvatila ovaj predlog. Pošto su kandidati Miloljub Albijanić, Božidar Delić i Esad Džudžević, dobili većinu glasova svih narodnih poslanika, konstatujem da su izabrani za potpredsednike Narodne skupštine Republike Srbije. Dozvolite mi da u vaše i svoje ime čestitam potpredsednicima Narodne skupštine na izboru i molim da zauzmu mesta pored predsednika Narodne skupštine Republike Srbije. Prelazimo na 3. tačku dnevnog reda: – PREDLOZI ODLUKA O IZMENAMA I DOPUNAMA ODLUKE O IZBORU ČLANOVA ODBORA NARODNE SKUPŠTINE REPUBLIKE SRBIJE Pošto je Narodna skupština obavila pretres o predlozima poslaničkih grupa za izmenu i dopunu Odluke o izboru članova odbora Narodne skupštine Republike Srbije, prelazimo na odlučivanje. Pre prelaska na odlučivanje, podsećam vas da, shodno članu 105. stav 2. tačka 15. Ustava Republike Srbije, Narodna skupština o izboru članova odbora odlučuje većinom glasova svih narodnih poslanika Narodne skupštine. Stavljam na glasanje Predlog odluke o dopunama Odluke o izboru članova odbora Narodne skupštine Republike Srbije, sa dopunom, koji je podnela Poslanička grupa Demokratska stranka. Za 223 , nije glasalo šest, od 229 narodnih poslanika. Konstatujem da je Narodna skupština usvojila Predlog odluke o dopunama Odluke o izboru članova odbora Narodne skupštine Republike Srbije, sa dopunom koju je podnela Poslanička grupa Demokratska stranka. Stavljam na glasanje Predlog odluke o izmenama odluke o izboru članova odbora Narodne skupštine Republike Srbije, koji je podnela Poslanička grupa Demokratska stranka Srbije-Nova Srbija - dr Vojislav Koštunica. Za 227, nisu glasala četiri, od 231 narodnog poslanika. Konstatujem da je Narodna skupština usvojila Predlog odluke o izmenama Odluke o izboru članova odbora Narodne skupštine Republike Srbije, koju je podnela Poslanička grupa Demokratska stranka Srbije-Nova Srbija - dr Vojislav Koštunica. Stavljam na glasanje Predlog odluke o dopunama Odluke o izboru članova odbora Narodne skupštine Republike Srbije, koju je podnela Poslanička grupa Liberalno-demokratska partija. Za 224 , nije glasalo šest, od 230 narodnih poslanika. Konstatujem da je Narodna skupština usvojila Predlog odluke o dopunama Odluke o izboru članova odbora Narodne skupštine Republike Srbije, koji je podnela Poslanička grupa Liberalno- demokratska partija. Stavljam na glasanje Predlog odluke o dopunama Odluke o izboru članova odbora Narodne skupštine, sa ispravkom, koji je podnela Poslanička grupa manjina - Savez vojvođanskih Mađara-Lista za Sandžak-Unija Roma Srbije-Koalicija Albanaca Preševske doline. Za 231, nisu glasala dva, od 233 narodna poslanika. Konstatujem da je Narodna skupština usvojila Predlog odluke o dopunama Odluke o izboru članova odbora Narodne skupštine Republike Srbije, sa ispravkom, koji je podnela Poslanička grupa manjina - Savez vojvođanskih Mađara-Lista za Sandžak-Unija Roma Srbije-Koalicija Albanaca Preševske doline. Stavljam na glasanje Predlog odluke o dopunama Odluke o izboru članova odbora Narodne skupštine Republike Srbije, sa ispravkama, koji je podnela Poslanička grupa Vojvođanski poslanici-LSV, SVM. Za 228, nije glasalo pet, od 233 narodna poslanika. Konstatujem da je Narodna skupština usvojila Predlog odluke o dopunama Odluke o izboru članova odbora Narodne skupštine Republike Srbije, sa ispravkama, koji je podnela Poslanička grupa Vojvođanski poslanici-LSV, SVM. Pošto smo se izjasnili o svim predlozima odluka, pitam da li ste saglasni da se svi usvojeni predlozi objave u ''Službenom glasniku Republike Srbije'', kao jedan pravno-tehnički objedinjeni akt - Odluka o izmenama i dopunama Odluke o izboru članova odbora Narodne skupštine Republike Srbije? Stavljam na glasanje ovaj predlog. Za 184, nije glasalo 46, od 230 narodnih poslanika. Konstatujem da je Narodna skupština usvojila ovaj predlog. Pošto je Narodna skupština obavila razmatranje svih tačaka dnevnog reda ove sednice i odlučivanje o njima, saglasno članu 99. Poslovnika, zaključujem Prvu sednicu Prvog redovnog zasedanja Narodne skupštine Republike Srbije u 2007. godini. Želim da vam kažem da ćemo najverovatnije novu sednicu imati već u petak. Hvala puno.